Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2018/C 466/14)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

Tämä vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”SIDRA DE ASTURIAS” / ”SIDRA D’ASTURIES”

EU-nro: PDO-ES-0260-AM01–31.10.2017

SAN ( X ) SMM ( )

1. Nimi tai nimet

”Sidra de Asturias” / ”Sidra de Asturies”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.8 Muut liitteeseen I kuuluvat tuotteet (esim. mausteet)

3.2 Kuvaus 1 kohdassa nimetystä tuotteesta

Suojatun alkuperänimityksen ”Sidra de Asturias” saaneet tuotteet ovat seuraavat:

— Sidra (siideri): Juoma, jota saadaan tuoreiden omenoiden tai omenamehun täydestä tai osittaisesta alkoholikäymisestä. Juoman alkoholipitoisuus on vähintään 5 tilavuusprosenttia. Kuiva siideri sisältää sokereita alle 30 grammaa/litra; puolikuiva siideri sisältää sokereita 30–50 grammaa/litra ja makea siideri yli 50 grammaa/litra (sokerien enimmäismäärä on 80 grammaa/litra). Siiderin aistinvaraiset ominaisuudet: Runsas maku, joka voi olla kuiva, puolikuiva tai makea; juomassa on luonnollisesti syntyvän hiilihapon vuoksi kuplia, jotka nousevat lasin pohjasta ja kiinnittyvät sen reunoihin; aromi on puhdas ja tasapainoinen ja muistuttaa tuoretta omenaa tai omenahilloa. Juoma on kirkasta ja säihkyvää, ja värissä hehkuvat useat keltaisen sävyt.

— Sidra natural (perinteisin menetelmin valmistettu siideri): Luonnollisesti hiilihappoa sisältävä juoma, jota saadaan tuoreiden omenoiden tai omenamehun täydestä tai osittaisesta alkoholikäymisestä ja joka valmistetaan perinteisin menetelmin siten, ettei sokeria lisätä. Juoman alkoholipitoisuus on vähintään 5 tilavuusprosenttia. Perinteisin menetelmin valmistetun siiderin maku on runsas ja tasapuolisesti hapan sekä katkera, ja maussa on myös luonnollisen kirpeä säväys. Aromi on puhdas ja raikas, omenalajikkeelle ominainen ja hedelmäinen sekä hieman hapokas. Juoma on kirkasta ja säihkyvää, ja väri muodostuu keltaisen tai oljenkeltaisen useista sävyistä.

Sallitut käytänteet

1. Mehut

a) mehun valmistaminen sallituista omenalajikkeista tai niiden sekoituksista puristamalla;

b) jäähdytyksen ja suojakaasun käyttäminen puhtaan omenamehun säilyttämiseksi;

c) suodattaminen ja kirkastaminen sallittujen aineiden ja pektolyyttisten entsyymien avulla;

d) mehujen parantaminen sallittuja aineita käyttämällä;

e) sallittujen lajikkeiden puristamisesta saatujen mehujen tiivistäminen makeuttamista varten.

2. Sidra (siideri):

a) alkuperänimityksellä suojattujen siiderien sekoitus;

b) siiderintuotantomenetelmät: juoksutus-, kirkastus- ja suodatusmenetelmät;

c) kylmäkäsittelyjen käyttö;

d) parantaminen sallituilla aineilla;

e) suojakaasujen (typen) käyttö siiderin säilytykseen;

f) käyminen valikoitujen hiivojen avulla;

g) hiilihapon lisääminen ennen pullottamista käyttämällä ainoastaan kaasua, joka on syntynyt luonnollisesti mehun käymisen aikana;

h) juoman makeuttaminen lisäämällä sokeria enintään 80 grammaa/litra (makeutusaineena sokerisiirappi tai täysmehu tai täysmehutiiviste) makeutusnestettä makeuttamattomaan siideriin enintään yhden suhteessa kymmeneen.

3. Sidra natural (perinteisin menetelmin valmistettu siideri):

a) alkuperänimityksellä suojattujen perinteisten siiderien sekoitus;

b) perinteiset siiderintuotantomenetelmät: juoksutus-, kirkastus- ja suodatusmenetelmät;

c) kylmäkäsittelyjen käyttö;

d) parantaminen sallituilla aineilla;

e) suojakaasujen (typen) käyttö siiderin säilytykseen;

f) käyminen valikoitujen hiivojen avulla.

Kielletyt käytänteet

1. Mehut

a) puhtaan omenatuoremehun luonnollisesti runsaan sokeripitoisuuden muuttaminen;

b) täysmehun sekoittaminen täysmehutiivisteeseen missään suhteessa;

c) keinotekoisten aromien lisääminen täysmehuun;

d) pastörointi.

2. Sidra (siideri):

a) käymisteitse syntyneen alkoholipitoisuuden keinotekoinen lisääminen;

b) muiden kuin sallittujen aineiden lisääminen tuotteen parantamiseksi;

c) veden lisääminen kaikissa valmistusvaiheissa;

d) kaikenlaisten viinien, käyneiden hedelmämehujen ja/tai alkoholin lisääminen;

e) keinotekoisten makeutusaineiden ja dekstriinien käyttö;

f) muiden väriaineiden kuin sokerikulöörin käyttö;

g) kaikenlaisten estereiden, aromien ja vastaavien aineiden käyttö;

h) pastörointi;

i) muun kuin siiderin valmistuksesta luonnollisesti peräisin olevan hiilihapon lisääminen.

3. Sidra natural (perinteisin menetelmin valmistettu siideri):

a) kaikki kohdassa 2 mainitut käytänteet;

b) kaikenlaisen hiilihapon lisääminen;

c) kaikenlaisen sokerin lisääminen.

Perinteisin menetelmin valmistetun siiderin fysikaalis-kemialliset ominaisuudet ovat seuraavat:

Haihtuvien happojen pitoisuus: < 2,0 g/l etikkahappoa. Alkoholipitoisuus: > 5 tilavuusprosenttia. Rikkidioksidin kokonaispitoisuus: < 150 mg/l. Hiilidioksidipaine pullossa (20 °C): > 0,5 atm.

Siiderin fysikaalis-kemialliset ominaisuudet ovat seuraavat:

Haihtuvien happojen pitoisuus: < 2,0 g/l etikkahappoa. Alkoholipitoisuus: > 5 tilavuusprosenttia. Rikkidioksidin kokonaispitoisuus: < 200 mg/l. Hiilidioksidipaine pullossa (20 °C): > 3 atm.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Siideri ja perinteisin menetelmin valmistettu siideri valmistetaan siideriomenalajikkeista, joita on perinteisesti viljelty tuotantoalueella.

Hyväksytyt lajikkeet jaetaan happamuuden ja fenoliyhdistepitoisuuden mukaan teknisesti seuraavaan yhdeksään luokkaan: makea, makeankatkera, katkera, hapahko, hapahkonkatkera, katkeranhapahko, hapan, happamenkatkera ja katkeranhapan.

Tekninen luokitus

Hapan:

Blanquina, Limón Montés, Teórica, San Roqueña, Raxao, Fuentes, Xuanina, Regona, Prieta, Collaos, Josefa, Carrandona, Raxila Ácida, Collaina, Raxina Marelo, Perurico Precoz, Perurico, Raxona Ácida, Raxina Ácida, Arbeya, Reineta Caravia, Durón Encarnado, Fresnosa, Peñarudes, Perracabiella, Reineta Encarnada, Repinaldo de Hueso, San Justo ja Sucu

Happamenkatkera:

Beldredo, Picón, Madiedo, Martina ja Montoto

Katkera:

Clara, Amariega ja Cladurina

Katkeranhapan:

Meana, Lin, Cladurina Amargoácida ja Rosadona

Katkeranhapahko:

Durcolorá ja Colorá Amarga

Hapahko:

Solarina, De la Riega, Carrió, Perico, Perezosa, Durona de Tresali, Panquerina, Raxila Rayada, Antonona, Chata Encarnada, Durón d’Arroes, Maria Elena, Mariñana, Miyeres, Repinaldo Caravia, Reineta Pinta ja Celso

Hapahkonkatkera:

Montes de Llamera ja Corchu

Makea:

Ernestina, Verdialona, Raxila Dulce, Raxina Dulce, Raxona Dulce, Chata Blanca, Cristalina, Dura, Montés de Flor, Paraguas ja Verdosa

Makeankatkera:

Coloradona, Raxina Amarga ja Raxarega.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Sidra de Asturias” tai ”Sidra d’Asturies” -alkuperänimityksellä suojatut tuotteet valmistetaan siideriomenalajikkeista, jotka on hyväksytty SAN-säännöissä ja joita viljellään sääntelyneuvoston rekisteröimien viljelmien viljelylohkoilla. Siideri on valmistettava puristamoissa, jotka sijaitsevat tuotantoalueella, jotka on rekisteröity sääntelyneuvostossa ja jotka ovat läpäisseet useat tuotanto- ja valmistustarkastukset. Näissä tarkastuksissa tutkitaan käytetyt omenalajikkeet, viljelymenetelmä, raaka-aineet, puristin, valmistusmenetelmä, pullottaminen ja merkintä sääntelykomitean laatiman laatujärjestelmän valvontamenettelyn mukaisesti.

Siiderin valmistuksessa tarkastetaan, että juomaan lisätään vain hiilihappoa, joka on syntynyt luonnollisesti omenamehun käydessä. Hiilihappo kerätään, puhdistetaan, tiivistetään, suodatetaan, varastoidaan ja lisätään siideriin ennen pullottamista. Koko prosessia valvotaan sääntelyneuvoston laatukäsikirjan ohjeiden mukaisesti. Ohjeisiin on kirjattu ainakin analysointimenetelmä, jolla hiilihappo analysoidaan määrittämällä kevyet ja vakaat isotoopit sekä C13/C12-suhde, minkä avulla voidaan varmistaa lisätyn hiilihapon alkuperä.

Sertifiointimenettelyyn on sisällyttävä valmistuksen tarkkailu paikalla, asiakirjoihin tutustuminen sekä näytteiden otto tuotteesta. Sertifioituihin siidereihin voidaan kiinnittää etiketit, joihin on merkitty sääntelyneuvoston tunnus sekä maininta ”Denominación de Origen Protegida Sidra de Asturias”. Pulloon on merkittävä lisäksi sääntelyneuvoston myöntämä tarkastusnumero.

Valmistusmenetelmä koostuu seuraavista vaiheista: omenoiden peseminen ja murskaaminen, omenoiden puristaminen täysmehuksi, käyminen, juoksutus, kirkastus, suodatus hyväksyttyjen tuotteiden ja aineiden avulla, ja lopuksi pullotus.

Siideri voidaan karbonoida käyneestä omenamehusta peräisin olevalla hiilihapolla tämän asiakirjan, tuote-eritelmän ja laatukäsikirjan vaatimusten mukaisesti.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Koska suojatun alkuperänimityksen ”Sidra de Asturias” käyttämiseen oikeutettujen tuotteiden valmistusprosessiin sisältyy siiderin pullottaminen rajatulla maantieteellisellä alueella, suojellaan alkuperänimityksen mainetta sekä tuotteen aitoutta, laatua ja ominaisuuksia. Kaikki tuottajat hyväksyvät täysin ja yhteisesti tämän velvollisuuden, joka toteutetaan tätä varten perustetun sääntelyneuvoston kautta.

Tällä varmistetaan tuotteiden valvonta ja jäljitettävyys ja autetaan välttämään sekoituksia muuta alkuperää olevien tuotteiden kanssa. Tarkastukset, jotka tehdään tuotantoalueella alkuperänimityksellä suojatun siiderin tuottajien vastuulla, tehdään huolellisesti ja järjestelmällisesti. Tarkastuksista huolehtivat henkilöt, jotka tuntevat perusteellisesti tuotteen ominaisuudet.

Koska siiderit voidaan karbonoida ainoastaan käyttämällä valmistusprosessissa luonnollisesti syntyvää hiilihappoa, on käytettävä asianmukaisia laitteita, jotka ovat osa pullotuslaitoksia. Jos tuote kuljetettaisiin muihin laitoksiin pullotettavaksi, syntyisi riski valvonnan heikentymisestä ja prosessin muuttamisesta.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Jotta siiderin merkinnät eivät aiheuttaisi epäselvyyttä kuluttajille, on noudatettava 1. elokuuta 1979 annettua ministerineuvoston päätöstä, jolla säädellään siidereitä ja muita omenapohjaisia juomia. Päätöksen 17 artiklassa edellytetään muun muassa, että pullossa mainitaan, onko tuote ”sidra” (siideri) vai ”sidra natural” (perinteisin menetelmin valmistettu siideri).

Pullotettujen siiderien etiketeissä ja vastaetiketeissä on oltava selvä suojattua alkuperänimitystä tarkoittava merkintä ”Sidra de Asturias” sekä asiassa sovellettavassa lainsäädännössä säädetyt tiedot.

Kuluttaja voi tunnistaa selvästi siiderityypin pullon ulkonäön perusteella, koska niissä käytetään erilaisia sulkumekanismeja. Koska ”siiderin” tapauksessa ilmanpaine pullossa on yli kolme, tarvitaan selvästi erilainen sulkumekanismi. Myös näihin kahteen tuotteeseen käytettävien lasipullojen tyyppien on oltava erilaisia.

Joka tapauksessa maininta ”D.O.P. Sidra de Asturias” on oltava kaikissa niiden alkuperänimityksellä suojattujen siidereiden merkinnöissä, jotka täyttävät hyväksyttyä käyttöä koskevien sääntöjen vaatimukset. Lisäksi myös elintarvikkeiden pakkausmerkintöjä ja esillepanoa koskevien säädösten mukaisesti merkinnöissä on oltava maininta ”sidra” (siideri) tai ”sidra natural” (perinteisin menetelmin valmistettu siideri).

Kaikkiin alkuperänimityksellä suojattujen siiderien pulloihin on kiinnitettävä sääntelyneuvoston myöntämä numeroitu etiketti.

4. Maantieteellisen alueen tarkka rajaus

Siiderin valmistukseen käytettäviä omenia tuotetaan ja ”Sidra de Asturias” alkuperänimityksellä suojattua siideriä valmistetaan Asturian itsehallintoalueella. Asturia on maantieteellinen ja historiallinen alue, joka sijaitsee Pohjois-Espanjassa. Alue käsittää 78 kuntaa (concejos): Allande, Aller, Amieva, Avilés, Belmonte de Miranda, Bimenes, Boal, Cabrales, Cabranes, Candamo, Cangas de Narcea, Cangas de Onís, Caravia, Carreño, Caso, Castrillón, Castropol, Coaña, Colunga, Corvera, Cudillero, Degaña, El Franco, Gijón, Gozón, Grado, Grandas de Salime, Ibias, Illano, Illas, Langreo, Las Regueras, Laviana, Lena, Llanera, Llanes, Mieres, Morcín, Muros de Nalón, Nava, Navia, Noreña, Onís, Oviedo, Parres, Peñamellera Alta, Peñamellera Baja, Pesoz, Piloña, Ponga, Pravia, Proaza, Quirós, Ribadedeva, Ribadesella, Ribera de Arriba, Riosa, Salas, San Martín de Oscos, San Martín del Rey Aurelio, Santirso de Abres, Santa Eulalia de Oscos, Santo Adriano, Sariego, Siero, Sobrescobio, Somiedo, Soto del Barco, Tapia de Casariego, Taramundi, Teverga, Tineo, Valdés, Vegadeo, Villanueva de Oscos, Villaviciosa, Villayón, Yernes ja Tameza.

Vaikka Asturian pinta-ala on 10 560 km2, se on yksi vuoristoisimmista alueista Euroopassa. Tämä rajoittaa huomattavasti omenien viljelyyn käytettävissä olevaa maatalousmaata, joka sijaitsee pienissä laaksoissa ja rinteillä kaikkialla kyseisellä alueella (mainituissa 78 kunnassa).

Asturian pinnanmuodostus ja tuotanto-olosuhteet aiheuttavat sen, että maatilat ovat enemmän tai vähemmän jakautuneet kaikkiin mainittuihin kuntiin, ja näin ollen myös asutukset ja viljelylohkot ovat pieniä ja hajallaan.

Siideriomenoita on perinteisesti viljelty Asturiassa laajaperäisessä sekaviljelyssä (viljely yhdessä luonnonniityn kanssa). Koska Asturian maatilat ovat suuressa määrin pientiloja, tällä karjanhoidon ja siideriomenoiden viljelyn yhdistelmällä oli huomattava sosioekonominen vaikutus Asturian maaseudun elämään: omenanviljely mahdollisti lisätulojen hankkimisen perhetiloilla ja esti maaltapakoa tarjoamalla toimintaa, joka suojelee ympäristöä ja pitää väestön paikallaan.

Kuten koko alueella sijaitsevat siiderinvalmistukseen käytettävien omenoiden viljelmät myös puristamot ovat perinteisesti sijainneet pienillä maatiloilla laitoksissa, joissa valmistetaan siideriä omaan käyttöön. Ajan myötä tästä käytännöstä on vähitellen luovuttu. Puristamot ovat nykyisin keskittyneet infrastruktuurien läheisyyteen, ja ne tarjoavat palveluita, jotka edistävät paremmin teollisen toiminnan kehittymistä.

5. Yhteys maantieteelliseen alueeseen

Historiallinen yhteys

Asturian alueella tuotetaan eniten siideriä Espanjassa eli noin 80 prosenttia kaikesta Espanjassa tuotetusta siideristä. Siideriin käytettävien omenoiden viljely ja siiderin valmistus kuuluu kiinteästi alueen menneisyyteen, minkä osoittavat maantieteilijä Estrabónin kertomukset, jotka ajoittuvat vuoteen 60 eKr.

Luonnollinen yhteys:

Asturian alueen maanviljelijät ovat valikoineet lajikkeita vuosisatojen ajan siemenistä kasvatetuista puista, joita ei ole oksastettu. Valikoiduiksi ovat tulleet kaikkein tuottavimmat puut, jotka ovat sopeutuneet alueeseen parhaiten ja jotka tuottavat kaikkein laadukkaimpia omenia. Omenalajikkeiden monimuotoiset ominaisuudet (makea, makeankatkera, katkera, hapahko, hapahkonkatkera, katkeranhapahko, hapan, happamenkatkera ja katkeranhapan) sekä lajikkeiden sekoitukset takaavat Asturian alueen siidereille ominaiset hapahkot aromit.

Alkuperänimitykseen on sisällytetty kaksi tuotetyyppiä (sidra natural eli perinteisin menetelmin valmistettu siideri ja sidra eli siideri), ja tätä säännellään Espanjassa voimassa olevalla laatunormilla (ministerineuvoston päätös 1/9/79), jossa tehdään ero näiden kahden tyypin välillä, minkä perusteella ”siiderin” valmistuksessa voidaan käyttää lisättyä hiilihappoa sen alkuperästä riippumatta.

Nimityksellä suojatut kaksi siiderityyppiä ovat peräisin niin sanotusta ”perinteisin menetelmin valmistetusta siideristä” (sidra natural), johon ”siiderin” (sidra) tapauksessa voidaan lisätä käymisen yhteydessä saatua (eli tuotteesta itsestään peräisin olevaa) hiilihappoa sekä sokerisiirappia pienissä määrin. Raaka-aine, valmistustekniikka ja tuotantolaitokset ovat käytännöllisesti katsoen samat, tosin perinteistä siideriä on valmistettu paljon kauemmin. Siideriä, johon lisättiin hiilihappoa, alettiin valmistaa myöhemmin 1800-luvulla tekniikan ja tutkimuksen kehittyessä.

Maantieteellinen nimi ”Asturia” yhdistetään Espanjassa perinteisesti siiderin valmistukseen ja kulutukseen. Kyseisellä alueella valmistetaan nyt suurin osa espanjalaisesta siideristä.

Ihmisiin liittyvä tekijä:

Siiderintuotantoala on kolmanneksi tärkein Asturian maatalous- ja elintarvikeala liikevaihdon perusteella. Perinteisin menetelmin valmistettua siideriä tuotetaan perinteisissä puristamoissa, ja Asturiassa onkin rekisteröity 106 kaupallista toimintaa harjoittavaa puristamoa. Puristamoissa on nähtävissä voimakas perheyrityksen perinne, sillä yli 60 prosenttia puristamoista on kulkenut suvussa. Yhtiömuoto on yleensä yksityisen elinkeinonharjoittajan toiminimi, ja vain 10 prosenttia yrityksistä on osakeyhtiöitä. Perinteisin menetelmin valmistettu siiderin osalta Asturian markkinat ovat 93 prosenttia kokonaismarkkinoista. Tavallisen siiderin tuotanto keskittyy puolestaan 10 yritykseen, joiden liikevaihto on 61 prosenttia alan kokonaisliikevaihdosta. Espanjan sisäisillä markkinoilla myydään 80 prosenttia tuotannosta, ja vientiin menee noin 13–14 prosenttia. Loput 7 prosenttia kulutetaan Asturian alueella.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.asturias.es/Asturias/descargas/PDF_TEMAS/Agricultura/Alimentaci%C3%B3n/sidra_de_asturias_modificado.pdf

(1) EUVL L 179, 19.6.2014, s. 17.